Beleidsonsekerheid lei glo tot Necsa-krisisBeleidsonsekerheid oor Suid-Afrika se kernbouprogram het bygedra tot die huidige krisis by die Kernenergiekorporasie van Suid-Afrika (Necsa), het LP’s Dinsdag gehoor. Die raad van Necsa en sy entiteite het die parlementêre portefeuljekomitee oor energie toegespreek oor die staatsbeheerde maatskappy ná die ouditeur-generaal verlede week LP’s gewaarsku het dat Necsa se toekoms onseker is, weens ŉ negatiewe oudit in 2017/18, net ŉ jaar ná ŉ skoon oudit. Rob Adam, voorsitter van die raad, het aan LP’s gesê Necsa se toekoms bly onseker. Gebrekkige korporatiewe bestuur, een van die redes wat energieminister Jeff Radebe aangevoer het om die Necsa-raad in Desember af te dank en met ŉ nuwe raad te vervang, is ook aangevoer as die rede vir die finansiële verknorsing, tesame met die verwagting van ŉ kernbouprogram – ŉ plan wat intussen opgeskort is. “Daar word al byna 15 jaar lank gesels oor ŉ kernbouprogram. Necsa is versoek om kernkrag in dié periode te behou, en tog het die nuwe bouprogram nooit gerealiseer nie,” het Adam gesê. Die lewensvatbaarheid van die Necsa-entiteite sal ook nie binnekort realiseer nie, nou dat die toekoms van die maatskappy bevraagteken word. Adam het ook verwys na moontlike afleggings toe hy LP’s ingelig het dat ŉ toelaag van R530 miljoen wat Necsa van die tesourie ontvang, nie die R800 miljoen salarisrekening sal dek nie, tensy Necsa lewensvatbaar word – iets wat waarskynlik nie oornag sal gebeur nie. Adam is in Desember verlede jaar aangestel ná Radebe die raad afgedank het. Drie van die raadslede daag die besluit in die hof. Radebe het in daardie stadium gesê dit hou verband met verset, onbekwaamheid en ŉ versuim om ernstige kwessies aan te roer wat betref die vervaardiging van radioaktiewe isotope vir mediese gebruik, spesifiek kankerbehandeling. Bedrywighede by NTP Radioisotopes, ŉ filiaal van Necsa, het in November 2017 tot ŉ stilstand gekom toe die Nasionale Kernkragreguleerder (NNR) oortredings aangemeld het wat betref veiligheidsmaatreëls. Inkomste en winste het intussen hieronder gely. NTP het in November 2018 met beperkte bedrywighede begin en wag steeds vir goedkeuring van die NNR om die aanleg ten volle te bedryf. Adam het gesê hy is vol vertroue dat hierdie betrokke filiaal binnekort die winste sal behaal wat hy in 2017 ontvang het.